LITSENTSILEPING NR.

Tallinnas,							…………………….. 201….a.
									(Täidab Maa-ameti töötaja)

Maa-amet (reg. kood 70003098) (edaspidi "Litsentsiandja") ühelt poolt ja …………………………. (asutus) reg. kood ………………, vallavanema/linnapea ……………………………. isikus, (edaspidi "Litsentsisaaja") teiselt poolt, leppisid kokku alljärgnevas:

I. Üldsätted
1.1. Lepingu objekt
Käesoleva lepinguga määratakse kindlaks Litsentsiandja poolt Litsentsisaajale kaardi kasutada andmine käesolevas lepingus fikseeritud tingimustel ja korras.

1.2. Mõisted
Käesolevas lepingus kasutatakse mõisteid järgmises tähenduses:
1.2.1. kaart - väljavõte Eesti baaskaardi 1: 50 000 andmebaasist, mis katab …….. valla/linna territooriumi ………. formaadis ja sisaldab järgnevaid infokihte: kõrgusjooned, kõrguspunktid, maakasutus, joonobjektid, punktobjektid, admin. piirid, kaitsealad, tekstid; 
1.2.2. koopia - kaardist tehtud terviklik või osaline tard- või digitaalkujuline paljundus; 
1.2.3. turvakoopia - koopia, mille eesmärgiks on kaardi kaitsmine juhusliku hävimise või kaotuse eest;
1.2.4. tuletis - kaardi töötlemise (muudatused, täiendused, parandused, üldistused, väljavõtted jne.) tagajärjel saadud tooted, kaardid või nende kogumid; 
1.2.5. toode – iga ese või teenus, mis põhineb andmetel või tema koopiatel või tuletistel;
1.2.6. võõrandamine - kaardi või tuletiste või toodete müük, liisimine, tasuline või tasuta kasutusse andmine või muul viisil kolmandatele isikutele kättesaadavaks tegemine; 
1.2.7.sihtotstarve - käesoleva lepingu alusel andmete kasutuse sihtotstarve on kaardi kasutamine ………………………………………….
1.3. Litsentsisaaja aktsepteerib Litsentsiandja omandiõigust käesolevas lepingus nimetatud kaardile. Litsentsisaaja tagab, et kaart ja tuletised kannavad Litsentsiandja kaardile kuuluvaid autori varalisi õigusi kinnitavat viidet järgnevas vormis ja viisil: Aluskaardiks on digitaalne baaskaart. Autoriõigus: Maa-amet
1.4. Käesolev leping jõustub allakirjutamisel, milleks loetakse kuupäev lepingu päises ja kehtib 10 aastat.

II. Litsentsitasu 

2.1. Litsentsiandja annab kaardi kasutusõiguse Litsentsisaajale tasuta.

III. Litsentsisaaja õigused ja kohustused

3.1. Litsentsisaaja kasutusõigus andmetele sisaldab:
3.1.1. õigust kasutada kaarti, koopiaid ja turvakoopiaid ainult käesoleva lepinguga määratud sihtotstarbel ja korras; 
3.1.2. õigust teha kaardist koopiaid, turvakoopiaid ja tuletisi kaardi sihtotstarbelise kasutuse eesmärgil. 
3.1.3 õigust sihtotstarbelise kasutamise tulemuseks olevate tardkujuliste tuletiste ja kaardi tardkujuliste töötluste kasutusõiguse võõrandamiseks kolmandatele osapooltele.

3.2. Litsentsisaaja kasutusõigus andmetele ei sisalda õigust levitada kaarti, tuletisi kaardist ja koopiaid kolmandatele isikutele kas müümise või muul viisil omandiõiguse üleandmise teel, kaarti laenutada, rentida, üürida või muul viisil kasutada anda.

3.3. Litsentsisaaja kohustub:
3.3.1. kasutama käesoleva lepingu objektiks olevat kaarti vastavalt selle sihtotstarbele kooskõlas käesoleva lepinguga;
3.3.2. mitte kasutama kaarti oma töötajate isiklikel eesmärkidel;
3.3.3. informeerima Litsentsiandjat igasugustest muudatustest Litsentsisaaja nimes, aadressis või muudes käesolevas lepingus tähtsust omavates andmetes;
3.3.4. lepingu lõppemisel või lõpetamisel ükskõik kumma lepingupoole nõudmisel kustutama 10 tööpäeva jooksul lepingu lõppemise või lõpetamise päevast arvates Litsentsiandjalt käesoleva lepingu alusel saadud kaardi, koopiad kaardist ja turvakoopiad, mis on Litsentsisaaja valduses. 
3.3.5. Litsentsiandjale kord aastas tasuta üle andma digitaalkujul koopiad kaardi sihtotstarbelise kasutamise käigus tehtavatest kaardi muudatustest ja täiendustest. Üleandmise kulud katab Litsentsiandja.

IV. Litsentsiandja õigused ja kohustused

4.1. Litsentsiandjal on õigus kontrollida käesoleva lepingu tingimustest kinnipidamist. Litsentsisaaja poolt kasutus- ja võõrandamisõiguse rikkumise avastamisel esitab Litsentsiandja viivitamatult, kuid mitte hiljem kui 7 päeva jooksul rikkumise avastamisest kirjaliku pretensiooni Litsentsisaajale. 
4.2. Litsentsiandja kohustub säilitama täielikku konfidentsiaalsust kõigis Litsentsisaajat puudutavates küsimustes, mis on talle teatavaks saanud seoses käesoleva lepingu täitmisega.

V. Täiendavad kokkulepped

5.1. Pooled võivad sõlmida käesoleva lepingu täitmiseks täiendavaid kokkuleppeid. 
5.2. Täiendavad kokkulepped on kehtivad, kui nad on vormistatud kirjalikult ja allkirjastatud poolte poolt. Täienduste olemasolu kohta tehakse märkus lepingu originaalteksti lõppu.

VI. Eritingimused

6.1. Käesoleva lepinguga sätestatud Litsentsisaaja kasutus- ja võõrandamisõiguste piirangud on ammendavad kui seadusest ei tulene teisiti. 
6.2. Kahtluse korral loetakse Litsentsisaaja tegutsenuks vastavalt käesoleva lepingu sätetele kui Litsentsiandja ei tõenda vastupidist. 
6.3. Kui käesoleva lepingu tingimuste mittetäitmise põhjuseks on vääramatu jõud, vabaneb vääramatu jõu mõjus olnud pool vastutusest. Vääramatu jõu kestmise ajaks peatub lepingu täitmine. Vääramatu jõud sisaldab streike, töösulge, mässe, sabotaaži, sõjategevust, sisseseade hävimist tules, plahvatuse, tormi, üleujutuse või maavärina tagajärjel samuti muid poolte tahtest sõltumatuid ning vääramatu jõuna mõistetavaid asjaolusid. Maksujõuetus ei ole vääramatu jõud.

VII. Poolte vastutus

7.1. Lepinguga võetud kohustuste täitmata jätmisel või mittekohasel täitmisel kannavad pooled seadustes, teistes õigusaktides ning käesolevas lepingus ettenähtud vastutust. 
7.2. Litsentsisaaja vastutab kaardi või koopiate lubamatu kasutamise eest kolmanda isiku poolt, kes on need saanud Litsentsisaaja kaudu. Litsentsisaaja ei vastuta juhul, kui kaart on väljunud tema kontrolli alt kolmanda isiku õiguserikkumise tulemusena ja kui Litsentsisaaja on võtnud tarvitusele tavapärased abinõud kaardi puutumatuse tagamiseks. 
7.3. Pooled kannavad varalist vastutust käesoleva lepingu tingimuste mittetäitmise või mittekohase täitmise tõttu teisele poolele tekitatud kahjude eest nende kahjude ulatuses. 
7.4. Pooled vabanevad vastutusest kui kohustuste mittetäitmine või mittekohane täitmine oli tingitud vääramatust jõust või teise poole süüst.

VIII. Lepingu muutmine ja lõpetamine

8.1. Käesoleva lepingu tingimusi võib muuta poolte kokkuleppel.
8.2. Käesolev leping lõpeb lepinguga määratud tähtaja möödumisel, kui pooled ei lepi kokku teisiti. 
8.3. Juhul kui käesoleva lepingu pool rikub endale käesoleva lepinguga võetud olulist kohustust ning rikkumist ei ole kõrvaldatud 20 päeva jooksul arvates pretensiooni saamisest, on teisel poolel õigus leping ühepoolselt lõpetada kirjaliku teate esitamise teel. 
8.4. Käesoleva lepingu objektiks olevate andmete autori varaliste õiguste ja omandiõiguse üleminekul mistahes teisele isikule, kui selleks isikuks ei ole Litsentsisaaja, jääb käesolev leping jõusse. 

IX. Lõppsätted

9.1. Käesoleva lepinguga reguleerimata küsimustes juhinduvad pooled Eesti Vabariigi seadustest ja teistest õigusaktidest. 
9.2. Käesoleva lepingu täitmisel ja lõpetamisel tekkivad vaidlused lahendatakse läbirääkimiste teel. Kokkuleppe mittesaavutamise korral lahendatakse vaidlus Harju Maakohtus. 
9.3. Kui käesoleva lepingu mõni säte on või muutub kehtetuks või kohaldamatuks, siis see ei mõjuta teiste sätete kehtivust. Sellisel juhul loetakse kehtetuks muutunud või kohaldamatu säte asendatuks sättega, mis on võimalikult lähedane kehtetule või  kohaldamatule sättele. 
9.4. Käesolev leping on koostatud kolmel lehel, kahes eksemplaris, üks kummalegi lepinguosalisele.

X. Poolte rekvisiidid

10.1. Litsentsiandja: Maa-amet, Mustamäe tee 51, Tallinn 10621
10.2. Litsentsisaaja: 

Litsentsiandja							Litsentsisaaja